Egpaar op kleinhoewe aangeval ná honde vergiftig is | Maroela Media
Wessel Kriek. Foto: Verskaf
WAARSKUWING: ’n Foto in die berig is grafies van aard en kan sensitiewe lesers ontstel.
Twee bejaardes van Daniëlskuil in die Nood-Kaap verkeer nog in skok nadat vyf jong mans hulle Saterdagaand op hul kleinhoewe buite die dorp aangeval het.
Wessel (73) en Valerie (72) Kriek se oudste dogter, Mariaan van Zyl, sê die vyf mans in hul 20’s het haar pa omstreeks 18:00 in die snoepwinkel op die kleinhoewe oorval.
“My pa het uitgegaan om mense in die snoepie te bedien nadat die vrou wat die plot langsaan huur, gebel het om te vra hy moet vir hulle oopsluit,” vertel Van Zyl.
Sy sê hulle het hom rondgepluk en toe gesleep na die kombuis in haar ouerhuis, waar haar ma besig was om kos te maak. “Hulle het my ma gegryp en op die grond neergegooi, terwyl die ander aanvallers ŉ mes teen my pa se keel gehou het, nog ŉ mes teen sy kop asook ŉ rewolwer teen sy rug.
Kriek het onder meer beserings aan sy hande opgedoen. Foto: Verskaf
Van Zyl sê die vyf mans het daarna haar ouers se huis gestroop. Hulle het onder meer selfone, haar ma se diamantringe en haar skootrekenaar gevat terwyl haar ouers vreesbevange in hul slaapkamer vasgebind was.
Haar ma het in ŉ stadium vir water gevra omdat sy baie dors was. Een van die aanvallers het toe vir haar ŉ glas water gebring.
Die vyf mans, wat Van Zyl sê aan haar ouers bekend is omdat hulle gereeld by die snoepie gekom het, het omstreeks 19:00 in haar ouers se motor op die vlug geslaan. Dit is later gekry op Kuruman, sowat 85 km noord van Daniëlskuil.
Van Zyl sê haar ouers het sowat ŉ uur lank doodstil in die kamer gesit omdat hulle bang was om te beweeg in geval die aanvallers nog in die huis is. Haar ma het later dit reggekry om haar los te wikkel en kon haar man ná ŉ gesukkel ook bevry. Sy het toe hulp ontbied.
Een van die aanvallers het Kriek se tong met sy vingernael gesny. Foto: Verskaf
Die bejaardes het die nag by hul dogter Yvette Kriek op Lime Acres deurgebring. Sy het hulle die volgende oggend na ŉ plaaslike dokter geneem. Hy het hulle vir skok behandel en haar pa antibiotika gegee om ontsteking te voorkom nadat een van die aanvallers sy tong met sy nael oopgesny het.
Van Zyl sê dit is nie die eerste voorval op haar ouers se kleinhoewe nie. Hul honde is sowat ŉ maand gelede vergiftig. “My ouers is nog te getraumatiseer om te besluit of hulle daar gaan aanbly,” vertel sy.
Kapt. Sergio Kock, Noord-Kaapse polisiewoordvoerder, het die voorval bevestig en gesê niemand is nog in hegtenis geneem nie, maar leidrade word opgevolg.
Video: Twee aangekla oor ‘aanrandingsvideo’
Dis verskriklik wanneer gaan die aanvalle gestop word. Hulle kon mos net gevat het wat hulle wou. Hoe kan n man van daai ouderdom homself verdedig teen 5 20 jariges. Dis skrikwekkend.
Tyd dat ons boere die snoep winkels ook stop sit, dis n maklike teiken.
Baie sterkte aan hierdie twee ou mense. Dis beter vir julle dat julle (as julle kan) daar weggaan. Mag die Here by julle wees en hierdeur dra.
Kyk nou hoe word weerlose mense hanteer, maar as sekuriteitsbeamptes hulle werk doen, is hulle rassiste. Sien ander berig. Dan brand hulle af om wraak te neem. Die dubbele standaarde gaan seker nooit stop nie. ????
Nee, asseblief bly op julle plase, want dit is wat hulle wil he, hulle wil het die plaashuise moet leegstaan, dan trek hulle sommer in, want hulle mag mos. Beveilig julle self, laat jou honde in die huis slaap, hou n wapen by jou, en die ouer mense moet iemand kry om by hulle te kom bly